Νουά με σάλτσα ντομάτας και θυμάρι
Σε αυτή την ελαφριά εκδοχή του νουά το κρέας δεν σοτάρεται πρώτα, αλλά μαγειρεύεται εξαρχής στη ντοματένια σάλτσα του, σε καλά κλεισμένο σκεύος και σε χαμηλή φωτιά.
1½ κιλό μοσχάρι από νουά, δεμένο σφιχτά με σπάγκο μαγειρικής (για να μη χάσει το σχήμα του στο μαγείρεμα), 1½ φλιτζ. τσαγιού λευκό, ξηρό κρασί, 1 μέτριο ξερό κρεμμύδι, χοντροκομμένο, 1 καρότο (κατά προτίμηση βιολογικό), χοντροκομμένο, 2 - 3 φρέσκα κρεμμυδάκια (μόνο το λευκό μέρος), ψιλοκομμένα, 1 φλιτζ. τσαγιού λιαστές ντομάτες από βαζάκι, ψιλοκομμένες, 3 μεγάλες ώριμες ντομάτες, καθαρισμένες και ψιλοκομμένες, ή 1½ κονσέρβα ολόκληρα ντοματάκια, ψιλοκομμένα, 4 κλωνάρια φρέσκο ή ξερό θυμάρι ή 2 κουτ. γλυκού ξερό, κοπανισμένο, 1 κουτ. γλυκού τζίντζερ (πιπερόριζα) σε σκόνη, αλάτι και πιπέρι
Για να φτιάξουμε νουά με σάλτσα ντομάτας και θυμάρι, αρχικά βάζουμε σε μια ρηχή και φαρδιά κατσαρόλα (που να χωράει το μοσχάρι) όλα τα υλικά εκτός από το μοσχάρι και συμπληρώνουμε με νερό τόσο ώστε να τα σκεπάσει. Ζεσταίνουμε τα υλικά σε μέτρια φωτιά και, μόλις πάρουν βράση, βάζουμε το μοσχάρι. Όταν τα υγρά πάρουν ξανά βράση, χαμηλώνουμε τη φωτιά, σκεπάζουμε την κατσαρόλα και μαγειρεύουμε σε χαμηλή προς μέτρια φωτιά για περίπου 1½ ώρα ή μέχρι να μαλακώσει το μοσχάρι. Στα 45 λεπτά, το γυρίζουμε από την άλλη πλευρά. Αν κατά τη διάρκεια του μαγειρέματος σωθούν τα υγρά, προσθέτουμε λίγο ζεστό νερό. Αποσύρουμε την κατσαρόλα από τη φωτιά.Βγάζουμε το μοσχάρι και το ακουμπάμε σε μια επιφάνεια κοπής. Αδειάζουμε το ζουμί και τα λαχανικά στο μπλέντερ (πετάμε όμως τα κλωνάρια θυμαριού) και τα πολτοποιούμε μέχρι να γίνουν μια λεία σάλτσα. Αν είναι πολύ αραιή, την βράζουμε μέχρι να αποκτήσει την επιθυμητή πυκνότητα.Αφαιρούμε τον σπάγκο μαγειρικής, κόβουμε το μοσχάρι σε λεπτές φέτες και περιχύνουμε με τη σάλτσα. Συνοδεύουμε το νουά με ρύζι μπασμάτι. Στο τραπέζι, αν θέλουμε βγάζουμε και μια σαλάτα με βραστά φασολάκια με ψιλοκομμένη ντομάτα και βασιλικό.
Λαχανικά,Μοσχάρι,Ντομάτα